  Анжелика Тихонова корреспондент Быдӟым Атыкай оже пыриськем огшоры ожгарчиосын ӵошатыса, Совето Союзлэн Геройёсыз сярысь тодонлык тросгес возиське. Озьы ке но, аръёс ортчемъя тросэз вунэ. Кылсярысь, туннэ туж ӧжытэз тодэ на, Ижкарысь Ялан ӝуась тылэз 1976-тӥ арын 6-тӥ шуркынмонэ Совето Союзлэн Героез Александр Лушников улӟытӥз шуыса. Иворъёсъя «Удмуртия» агентстволэн корреспондентэзлы со сярысь тодэ вайытӥз Дэри ёросысь Подшивал шоръёзо школаысь музейлэн кивалтӥсез Василий Пушин. Александр Лушников 1910-тӥ арын 20-тӥ шуркынмонэ туала Дэри ёросысь Сэпыч (Сепыч) удмурт гуртын вордӥськиз. Будӥз бадӟым семьяын. Армие басьтытозязы Лушников дуриськись луыса ужаз. Солэн юртэз но, капкаез но дурыса лэсьтэмын вылэм. Со доры вал дага, кизён арбериос, кортӵогъёс лэсьтыны вазиськылӥллям. «Со, пе, кутэ вал тӥр, со тӥрез, пе, шукке вал долготьёе, и сое, пе, поттыны уг быгато вал нокин но. Со, пе, туж кужмо вал <…> Дӥсьтӥсь. Батырлыко», — вера Василий Пушин. Удмуртилэн батыръёсыз: Совето Союзлэн Героез Александр Лушников 1941-тӥ арын гудырикошконэ Александр Лушниковез армие басьто, нош шуркынмонэ — фронтэ. 235-тӥ гвардейской стрелковой полкысь орудилэн наводчикез вал. Гвардиысь рядовой пыриськиз Москваез утёнэ, ожмаськиз Сталинград, Воронеж, Степной фронтъёсын, нюръяськиз Курск дугаын, Харьков котырын. 1943-тӥ арын Днепр шурлэн бурпал ярдураз выжыны, отчы юнматӥськыны но, мукетъёсыз шур вамен потыны мед быгатозы шуыса, тушмонэз ас вылазы берыктыны кулэ вылэм. Та уже ас мылкыдзыя мынӥсьёсты гинэ келяллям. Соос пӧлы Лушников но пырем. Группазы Днепропетровск улосысь Бородаевка гурт доры интыяськем. Но бускель орудие дорын ожмаськись расчет бырыны сюрем. Соку Лушников ас эшъёссэ со орудие доры келям, ачиз огназ кылем. Ачиз ик наводчик но, снарядъёсты вайись но, тырись но, замковой но. Орудиысьтыз тушмонлэн танкъёсыз шоры ыбылэм, кыксэ быдтэм, нош экипажъёссэ пленэ кутэм. Со понна 1943-тӥ арын 26-тӥ коньывуонэ Александр Лушниковлы Совето Союзлэн Героез ним сётэмын. 1945-тӥ ар пумын Лушников вордскем палъёсаз бертэ, Ленино черкогуртысь «Победа» колхозлэн тӧроез луыса ужа. 1947-тӥ арысен — Удмурт АССР-лэн Вылӥ Кенешезлэн депутатэз вал. Нош бӧрысь кема аръёс ӵоже Ижкарысь машинаос лэсьтон заводын тыршиз.  Александр Матвеевич пусъемын Ленин орденэн, Горд Кизили орденэн, Отечественной ожлэн 1-тӥ степенё орденэныз, «За отвагу» но мукет медальёсын. Улонысь кошкиз 1989-тӥ арын 16-тӥ куартолэзе. Ватэмын Дэри ёросысь Советско-Никольское черкогуртысь шайвылын. Александр Лушниковлэсь нимзэ нуллэ Дэри ёросысь Лудорвай шоръёзо школа. Дэри черкогуртын солы синпелет сылэ. Солэн нимыз пыртэмын Ижкарысь машзаводын ужасьёсты, Быдӟым Атыкай оже пыриськемъёсты буре ваён пул вылэ. Тегъёс: Мерлык Удмуртия автозавод 9-ткуартолэзь ВормонНунал БыдӟымАтыкайож  